ભારત, ઇરાન અને અફઘાનિસ્તાન વચ્ચે ત્રિપક્ષી બેઠક બાદ ચાબહરના બીજા તબક્કાનું કામ ઝડપથી થાય તે માટેની આશા ત્રણેય દેશોના પ્રધાનોના સત્તાવાર સંયુક્ત નિવેદનમાં વ્યક્ત કરવામાં આવી હતી. અહીં બે પોર્ટ બનવાના છે, તેમાંથી પ્રથમ પોર્ટ તૈયાર થયું તેનું નામ શાહીદ બેહેસ્તી છે, જ્યારે બીજું પોર્ટ તૈયાર થશે તેનું નામ શાહીદ કલાંતરી છે. પોર્ટ સાથે રેલવેનું જોડાણ જરૂરી હોય છે. ઇરાનના આ પોર્ટથી અફઘાનિસ્તાન અને તુર્કમેનિસ્તાન સુધી પહોંચે તે રીતે રેલલાઇન તૈયાર થશે. પ્રથમ તબક્કે જે પ્રાંતમાં બંદર આવેલું છે તેના પાટનગર ઝાહેદાન સુધીની રેલલાઇન તૈયાર કરવા માટે ભારત મદદ કરવાનું છે. ઝાહેદાનથી બીજા તબક્કે ઇરાનના પડોશી દેશો સુધી રેલ નેટવર્ક લંબાવવામાં આવશે. ચીન દ્વારા જે રીતે ગ્વાદરનું કામ ઝડપી ઉપાડી લેવાયું તે પછી ભારતે સચેત થઇ જવું પડ્યું હતું. ભારતે પણ મોકો જોઈને ઇરાન સાથે આ માટે કરાર કર્યો હતો. ગયા વર્ષ મે મહિનામાં કરાર બાદ ભારતે ઝડપથી કામ પૂરું કરીને પ્રથમ તબક્કામાં બે જેટ્ટી તૈયાર કરી દીધી છે. તેનું સંચાલન પણ ભારત કરવાનું છે તે વાત અગત્યની છે.